Hólmfríður Indriðadóttir

Hólmfríður Indriðadóttir (1802–1885) var skáldkona á Hafralæk. Hún fæddist á Grænavatni í Mývatnssveit 1802 en ólst upp í Baldursheimi og á Þverá í Reykjahverfi þar sem foreldrar hennar bjuggu. Þótt þau væru bjargálna mun Hólmfríður ekki hafa notið annarrar uppfræðslu en í lestri og barnalærdómi. Hún mun hins vegar hafa lært að skrifa fullorðin. Árið 1829 giftist Hólmfríður Jóni Jónssyni frá Hólmavaði. Voru þau hjónin fyrst í húsmennsku þar en bjuggu síðan um 26 ára skeið á Hafralæk. Þau áttu tíu börn en aðeins fimm náðu fullorðins aldri.

Ásamt systur sinni Sigurlaugu orti Hólmfríður Rímur af Þorsteini bæjarmagni og Ármannsrímur. Ein orti hún Rímur af Mirsa-Vitran og þær hafa verið prentaðar.

Hólmfríður var amma Sigurjóns Friðjónssonar.

Heimildir

 Finnur Sigmundsson. 1966. Rímnatal. Bindi II. bls. 69
 Páll Eggert Ólason. 1952. Íslenzkar æviskrár frá landnámstímum til ársloka 1940. Bindi V. Reykjavík: Hið íslenzka bókmenntafélag. bls. 376.
 Úlfar Bragason. "Mirsa-vitran. Rímur kveðnar af Hólmfríði Indriðadóttur á Hafralæk". Són 8:47–69.

Flokkur:Íslenskar skáldkonur